Ursula von der Leyen

Ursula Gertrud von der Leyen (; neiupõlvenimi Ursula Gertrud Albrecht; sündinud 8. oktoobril 1958 Ixellesis) on Saksamaa poliitik, alates 1. detsembrist 2019 Euroopa Komisjoni president.Euroopa Parlament kinnitas komisjoni koosseisu ametisse. ERRi uudisteportaal. 27. november 2019

 Elulugu 
Ta sündis 1958. aastal Brüsseli lähedal Ixellesis. Tema isa Ernst Albrecht töötas Brüsselis Euroopa Komisjoni ametnikuna. 1971. aastal kolis perekond tagasi Saksamaale Lehrtesse (asub Hannoveri regioonis Alam-Saksi liidumaal), kus Ursula lõpetas gümnaasiumi. Seejärel õppis ta Göttingeni ülikoolis majandusteadust. Göttingenist siirdus ta Münsteri ülikooli ja sealt omakorda Londoni majandus- ja poliitikateaduste kooli. 1980. aastal otsustas ta arstiteaduse kasuks ja lõpetas 1987. aastal Hannoveri meditsiinikõrgkooli (Medizinische Hochschule Hannover).

Poliitiline karjäär Saksamaal
1990. teises pooles hakkas ta osalema poliitikas Hannoveri piirkonnas. Ta oli mitmel ministrikohal Alam-Saksi liidumaa valitsuses. 

Aastatel 2005–2009 oli Ursula von der Leyen Angela Merkeli esimese valitsuse pere-, vanurite, naisküsimuste ja noorsoominister. Aastatel 2009–2013 oli ta Angela Merkeli teise valitsuse töö- ja sotsiaalminister ning 17. detsembrist 2013 kuni 17. juulini 2019 Saksamaa kaitseminister.

 Euroopa Komisjoni president 
16. juulil 2019 valiti Ursula von der Leyen Euroopa Komisjoni presidendiks. Tema esimene viieaastane ametiaeg kestis 1. detsembrist 2019 kuni 30. novembrini 2024. 18. juulil 2024 kiitis Euroopa Parlamendi täiskogu heaks Ursula von der Leyeni jätkamise Euroopa Komisjoni presidendina. Tema poolt oli salajasel hääletusel 401 parlamendiliiget.Parlament valis Ursula von der Leyeni uuesti Euroopa Komisjoni presidendiks. Pressiteade. Euroopa Parlamendi veebisait. Tema teine ametiaeg algas 1. detsembril 2024.

Isiklikku
Tema isa Ernst Albrecht oli Saksamaa poliitik (CDU) ja Euroopa Komisjoni ametnik; vanaisa Carl Albrecht (1902–1965) oli arst, onu George Alexander Albrecht on dirigent, vend Hans-Holger Albrecht on ärimees. Ta on aastast 1986 abielus kardioloogiaprofessor Heiko von der Leyeniga; neil on seitse last. 

Ursula von der Leyen on kuulsa töösturi, Narva Kreenholmi Manufaktuuri omaniku parun Ludwig Knoopi järeltulija. Ursula vanavanaisa Carl Albrecht ja vanaisa, kelle nimi oli samuti Carl Albrecht, valdasid Narva Kreenholmi veel 1940. aastal.

Vaata ka
Von der Leyeni esimene komisjon
Von der Leyeni teine komisjon

Viited

Välislingid

Veebileht
Vita der Verteidigungsministerin Ursula von der Leyen
CV of the Minister of Defence Ursula von der Leyen 
Germany's von der Leyen seeks second term as head of the EU Commission. [Tõlge: Saksamaa von der Leyen taotleb teist ametiaega ELi komisjoni juhina]. France 24, 19. veebruar 2024

Kategooria:Saksamaa poliitikud
Kategooria:Saksamaa kaitseministrid
Kategooria:Kristlikud demokraadid
Kategooria:Euroopa Komisjoni volinikud
Kategooria:Sündinud 1958